section_heading: Karijera
paragraph_text: Jennifer Capriati je rođena u New Yorku, u obitelji talijanskog podrijetla. Kada je Jenniferin teniski talent postao očit, njena obitelj se seli u Floridu kako bi trenirala po programu Jimmyja Everta, oca Chris Evert, jedne od najboljih tenisačica u povijesti. No, glavnu je ulogu u njenom razvoju imao otac Stefano Capriati. Godine 1989. Jennifer je postala najmlađa juniorka koja je osvojila neki Grand Slam naslov. Bilo je to u Parizu, kada je imala 13 godina i 2 mjeseca (taj rekord će 1993. godine oboriti Martina Hingis kao 12-godišnjakinja). Potom je osvojila juniorski US Open u pojedinačnoj konkurenciji, te US Open i Wimbledon u parovima.